A BIZOTTSÁG (EU) 2022/490 VÉGREHAJTÁSI RENDELETE

(2022. március 25.)

az (EU) 2018/2019 végrehajtási rendeletnek a Juglans regia L., a Nerium oleander L. és a Robinia pseudoacacia L. egyes Törökországból származó, ültetésre szánt növényei, valamint az (EU) 2020/1213 végrehajtási rendeletnek az említett, ültetésre szánt növények Unióba való behozatalára vonatkozó növényegészségügyi intézkedések tekintetében történő módosításáról

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 42. cikke (4) bekezdésének harmadik albekezdésére,

mivel:

(1) Az (EU) 2018/2019 bizottsági végrehajtási rendelet (2) előzetes értékelés alapján megállapítja a magas növényegészségügyi kockázatot jelentő növények, növényi termékek és egyéb anyagok jegyzékét.

(2) Az (EU) 2018/2018 bizottsági végrehajtási rendelet (3) különös szabályokat állapít meg a magas növényegészségügyi kockázatot jelentő növények, növényi termékek és egyéb anyagok tekintetében az (EU) 2016/2031 rendelet 42. cikkének (4) bekezdésében említett kockázatértékelés elvégzése érdekében követendő eljárásra vonatkozóan.

(3) Az előzetes értékelést követően a bármely harmadik országból származó, ültetésre szánt növények 34 nemzetségét és egy faját vették fel az (EU) 2018/2019 végrehajtási rendelet mellékletébe magas kockázatú növényként, köztük a Juglans L., a Nerium L. és a Robinia L. nemzetséget.

(4) Az (EU) 2016/2031 rendelet értelmében, amennyiben egy kockázatértékelés alapján megállapítást nyer, hogy az érintett harmadik országból, harmadik országok csoportjából vagy az érintett harmadik ország meghatározott területéről származó növény, növényi termék vagy egyéb anyag a károsítók tekintetében elfogadhatatlan kockázatot jelent, de ez a kockázat bizonyos intézkedések alkalmazásával elfogadható szintre csökkenthető, a Bizottság törli az adott növényt, növényi terméket vagy egyéb anyagot az (EU) 2018/2019 végrehajtási rendelet melléklete által megállapított jegyzékből, és felveszi az (EU) 2016/2031 rendelet 41. cikkének (2) bekezdésében említett jegyzékbe.

(5) Ez utóbbi jegyzék az (EU) 2020/1213 bizottsági végrehajtási rendelettel (4) került megállapításra.

(6) Törökország 2019. augusztus 9-én kérelmet nyújtott be a Bizottsághoz a Juglans regia L. fajhoz tartozó, szabadgyökerű, levelek nélküli, a szár aljánál legfeljebb 2 cm átmérőjű, kétéves, oltott, ültetésre szánt növényeknek az Unióba történő kivitele iránt. A kérelemhez csatolták a megfelelő műszaki dokumentációt.

(7) Az Európai Élelmiszerbiztonsági Hatóság (a továbbiakban: Hatóság) 2021. május 19-én tudományos szakvéleményt fogadott el a Törökországból származó, a Juglans regia L. fajhoz tartozó, ültetésre szánt növények árukockázatának értékeléséről (5). A Hatóság az említett, ültetésre szánt növények releváns károsítóiként azonosította az Anoplophora chinensis, az Euzophera semifuneralis, a Garella musculana, a Lasiodiplodia pseudotheobromae és a Lopholeucaspis japonica károsítókat, értékelte a dokumentációban a szóban forgó károsítókra vonatkozóan leírt kockázatcsökkentő intézkedéseket, és felbecsülte e növények esetében a károsítótól való mentesség valószínűségét.

(8) Törökország 2019. november 27-én kérelmet nyújtott be a Bizottsághoz a Nerium oleander L. fajhoz tartozó, termesztőközegben lévő, egy–négy éves, ültetésre szánt növények Unióba történő kivitele iránt. A kérelemhez csatolták a megfelelő műszaki dokumentációt.

(9) A Hatóság 2021. március 25-én tudományos szakvéleményt fogadott el a Törökországból származó, a Nerium oleander L. fajhoz tartozó, ültetésre szánt növények árukockázatának értékeléséről (6). A Hatóság az említett, ültetésre szánt növények releváns károsítóiként azonosította a Phenacoccus solenopsis károsítót, értékelte a dokumentációban a szóban forgó károsítókra vonatkozóan leírt kockázatcsökkentő intézkedéseket, és felbecsülte e növények esetében a károsítótól való mentesség valószínűségét.

(10) Törökország 2019. november 27-én kérelmet nyújtott be a Bizottsághoz a Robinia pseudoacacia L. fajhoz tartozó, szabadgyökerű, termesztőközegben lévő, három–hét éves, ültetésre szánt növények Unióba történő kivitele iránt. A kérelemhez csatolták a megfelelő műszaki dokumentációt.

(11) A Hatóság 2021. március 25-én tudományos szakvéleményt fogadott el a Törökországból származó, a Robinia pseudoacacia fajhoz tartozó növények árukockázatának értékeléséről (7). A Hatóság az említett, ültetésre szánt növények releváns károsítóiként azonosította az Anoplophora chinensis, a Lopholeucaspis japonica és a Pochazia shantungensis károsítókat, értékelte a dokumentációban a szóban forgó károsítókra vonatkozóan leírt kockázatcsökkentő intézkedéseket, és felbecsülte e növények esetében a károsítótól való mentesség valószínűségét.

(12) Az említett szakvélemények alapján az említett károsítók jelentette kockázat kezeléséhez szükséges intézkedéseket növényegészségügyi behozatali követelményekként kell meghatározni annak biztosítása érdekében, hogy a meghatározott növények Unióba történő behozatalából fakadó növényegészségügyi kockázat elfogadható szintre csökkenjen.

(13) Ezért a következő növényeket törölni kell az (EU) 2018/2019 végrehajtási rendelet mellékletéből: a Törökországból származó, a Juglans regia L. fajhoz tartozó, szabadgyökerű, levelek nélküli, a szár aljánál legfeljebb 2 cm átmérőjű, legfeljebb kétéves, ültetésre szánt növények; a Törökországból származó, a Nerium oleander L. fajhoz tartozó, legfeljebb négyéves, ültetésre szánt növények; a Törökországból származó, a Robinia pseudoacacia L. fajhoz tartozó, legfeljebb 25 cm átmérőjű, legfeljebb hétéves, ültetésre szánt növények. Az említett, ültetésre szánt növényeket fel kell venni az (EU) 2020/1213 végrehajtási rendelet mellékletétbe, ez utóbbit pedig adott esetben ki kell egészíteni a szükséges növényegészségügyi behozatali intézkedésekkel.

(14) Tekintettel az említett dokumentációkban a Hatóság által azonosított bizonytalanságokra, a meghatározott növények Unióba történő behozatalából eredő kockázat azzal nem csökkenthető elfogadható szintre, ha csak a Törökország által a dokumentációkban javasolt intézkedéseket alkalmazzák. A növényegészségügyi kockázat megfelelő mértékű csökkentése érdekében elő kell írni, hogy ezeket a növényeket – a Törökország által a dokumentációkban már javasolt intézkedések követése mellett – károsítóktól mentes termesztési helyeken neveljék.

(15) Az (EU) 2019/2072 bizottsági végrehajtási rendelet (8) II. melléklete az uniós zárlati károsítók között felsorolja az Anoplophora chinensis és a Lopholeucaspis japonica károsítókat. Az említett jegyzékben még nem szerepel az Euzophera semifuneralis, a Garella musculana, a Lasiodiplodia pseudotheobromae, a Phenacoccus solenopsis és a Pochazia shantungensis, de ha elvégzik a teljes körű kockázatértékelést, az rámutathat, hogy e fajok teljesítik a jegyzékbe foglalás követelményeit.

(16) Az (EU) 2016/2031 rendelet 42. cikkének (5) bekezdésével összhangban a kockázatértékelést észszerű időn belül el kell végezni. Tekintettel azonban a behozatal iránti keresletre, az Euzophera semifuneralis, a Garella musculana, a Lasiodiplodia pseudotheobromae, a Phenacoccus solenopsis és a Pochazia shantungensis kártevőkkel kapcsolatban szükséges és helyénvaló ideiglenes növényegészségügyi intézkedéseket alkalmazni, amíg a kockázatértékelést el nem végzik.

(17) Az egészségügyi és növényegészségügyi intézkedések alkalmazásáról szóló WTO-megállapodásból (9) eredő kötelezettségeknek való megfelelés érdekében ezen áruk Unióba történő behozatalát a lehető legrövidebb időn belül meg kell kezdeni. Ezért ennek a rendeletnek az Európai Unió Hivatalos Lapjában való kihirdetését követő harmadik napon kell hatályba lépnie.

(18) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az (EU) 2018/2019 végrehajtási rendelet módosítása Az (EU) 2018/2019 végrehajtási rendelet melléklete e rendelet I. mellékletének megfelelően módosul.

2. cikk Az (EU) 2020/1213 végrehajtási rendelet módosítása Az (EU) 2020/1213 végrehajtási rendelet melléklete e rendelet II. mellékletének megfelelően módosul.

3. cikk Hatálybalépés Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. március 25-én. a Bizottság részéről az elnök Ursula VON DER LEYEN

(1) HL L 317., 2016.11.23., 4. o.

(2) A Bizottság (EU) 2018/2019 végrehajtási rendelete (2018. december 18.) az (EU) 2016/2031 rendelet 42. cikke értelmében magas növényegészségügyi kockázatot jelentő növények, növényi termékek és egyéb anyagok ideiglenes jegyzékének és az Unióba való behozatal tekintetében az említett rendelet 73. cikkében előírt növényegészségügyi bizonyítvány követelménye alól mentesülő növények jegyzékének létrehozásáról (HL L 323., 2018.12.19., 10. o.).

(3) A Bizottság (EU) 2018/2018 végrehajtási rendelete (2018. december 18.) az (EU) 2016/2031 európai parlamenti és tanácsi rendelet 42. cikkének (1) bekezdése szerinti, a magas növényegészségügyi kockázatot jelentő növényekre, növényi termékekre és egyéb anyagokra vonatkozó kockázatértékelés elvégzése érdekében követendő eljárásra vonatkozó különleges szabályok megállapításáról (HL L 323., 2018.12.19., 7. o.).

(4) A Bizottság (EU) 2020/1213 végrehajtási rendelete (2020. augusztus 21.) az (EU) 2018/2019 végrehajtási rendelet mellékletéből törölt egyes növények, növényi termékek és egyéb áruk Unióba történő behozatalára vonatkozó növényegészségügyi intézkedésekről (HL L 275., 2020.8.24., 5. o.).

(5) EFSA PLH Panel (Az EFSA növényegészségügyi tudományos testülete), Scientific Opinion on the Commodity risk assessment of Juglans regia plants from Turkey (Tudományos szakvélemény a Törökországból származó, a Juglans regia fajhoz tartozó növények árukockázatának értékeléséről). EFSA Journal 2021;19(6):6665, 99 pp. https://doi.org/10.2903/j.efsa.2021.6665.

(6) EFSA PLH Panel (Az EFSA növényegészségügyi tudományos testülete), Scientific Opinion on the commodity risk assessment of Nerium oleander plants from Turkey (Tudományos szakvélemény a Törökországból származó, a Nerium oleander fajhoz tartozó növények árukockázatának értékeléséről). EFSA Journal 2021;19(5):6569, 34 pp. https://doi.org/10.2903/j.efsa.2021.6569.

(7) EFSA PLH Panel (Az EFSA növényegészségügyi tudományos testülete), Scientific Opinion on the commodity risk assessment of Robinia pseudoacacia plants from Turkey (Tudományos szakvélemény a Törökországból származó, a Robinia pseudoacacia fajhoz tartozó növények árukockázatának értékeléséről). EFSA Journal 2021;19(5):6568, 54 pp. https://doi.org/10.2903/j.efsa.2021.6568.

(8) A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).

(9) A Kereskedelmi Világszervezet megállapodása az egészségügyi és növényegészségügyi intézkedések alkalmazásáról (elfogadás: 1994. április 15., hatálybalépés: 1995. január 1.), 1867 UNTS 493 (SPS-megállapodás).